
S'ha estudiat la dinàmica de variació de diferents paràmetres físics i químics 
de l'aigua de les basses situades a la desembocadura del Torrent de Pareis 
(NW de Mallorca, Mediterrani occidental). Es posa de manifest una 
diferència en els valors d'aquestes variables entre els gorgs localitzats prop 
de la mar i els més allunyats, així com en la seva dinàmica de variació 
durant els successius processos d'omplida i dessecació. Paral-lelament s'ha 
constatat una heterogènia distribució de les algues i macròfits aquàtics en 
funció de les diferents condicions fisico-químiques de l'aigua. 

DYNAMICS OF PHYSICAL AND CHEMICAL VARIABLES OF THE 
FINAL POTS OF TORRENT DE PAREIS (NW MALLORCA, BALEARIC 
ISLANDS). It has been studied the dynamics of different physical and 
chemical parameters variation of the water of the pots located in the mouth 
of Torrent de Pareis (NW Mallorca, Western Mediterranean). It makes evident 
a difference on the values of these variables between the pots located near 
sea and the most distant, as well as in its dynamic of variation during the 
processes with filled and desiccated. Also it has been verified a 
heterogeneous distribution of the algae and aquatic plants in function of the 
different physical and chemical conditions of the water. 

Introducció 


Els cursos de torrent estan 
caracteritzats per la presència de zones on 
l'aigua s'estanca i queda embassada durant 
llargs periodes de l'any. Aquests indrets 
(gorgs) estan sotmesos a dos processos 
antagònics que fan variar el volum d'aigua 
embassada i determinen la seva dinàmica 
tan des del punt de vista físico-químic com 
biològic. Aquests processos són, per una 
banda, les ocasionals precipitacions que 
omplen i renoven l'aigua embassada, i per 
altra, el procés continu d'evaporació que 
seca els gorgs i els buida totalment als 
mesos d'estiu, exceptuant determinades 
zones on, per la seva situació geogràfica o 
per l'orografia del terreny, es mantenen 
plens tot l'any. 

La variació del volum d'aigua du 
també associat un canvi en la concentració 
dels distints ions dissolts, que és major a 
mesura que va avançant el procés 
evaporatiu. Durant aquest procés de 
dessecació els gorgs es van independitzant 
uns dels altres assolint concentracions 
salines diferents. Les qualitats minerals de 
les aigues vénen determinades bàsicament 
pels ions majoritaris, que són els cations 
calci, magnesi, sodi i potassi i els anions 
carbonat, "bicarbonat, sulfat i clorur. 
L'origen d'aquest residu mineral és el 
rentat del substrat per l'aigua d'escorrentia 
i pels propis aports de la precipitació, així 
com l'efecte de la maresia (aerosol marí) i 
la possible infiltració d'aigua marina que 
aporta gran quantitat de clorur als gorgs 
propers a la costa. 

En aquest context es situa la 
desembocadura del Torrent de Pareis, lloc 
on s'ha desenvolupat aquest estudi. En ell 
es pretén dur a terme una primera 
aproximació al coneixement de la dinàmica 
de variació dels paràmetres físico-químics 
de les diferents basses d'aigua al llarg dels 
processos de precipitació i evaporació. 
També s'efectua una breu descripció i 
quantificació de les diferents algues i 


macròfits que viuen als gorgs, així com de 
la seva distribució heterogènia en funció 
dels paràmetres físico-químics. 

Cal destacar que els resultats d'aquest 
treball s'obtingueren a l'any 1996, però són 
plenament vigents en el present, doncs les 
característiques físico-químiques i biolò- 
giques de l'àrea d'estudi es mantenen 
inalterades. 


Àrea d'estudi 


La zona estudiada es situa a l'extrem 
NW de l'illa de Mallorca, localitzada a la 
desembocadura del Torrent de Pareis, molt 
propera al Port de Sa Calobra (Fig. 1). El 
torrent es troba excavat sobre les roques 
calcàries i dolomítiques formades durant el 
Juràssic Inferior (Lias, 200 M.a.). La 
formació del torrent s'ha vist condicionada 
per les successives regressions de la mar 
Mediterrània durant el Pleistocè i Pliocè 
així com per un aixecament isostàtic 
d'aquest sector de la nostra illa (Ginés i 
Ginés, 1991). El Torrent de Pareis neix a la 
confluència dels torrents provinents de la 
vall de Lluc (torrent de Lluc) i de la vall 
d'Almallutx (torrent des Gorg Blau) que 
s'uneixen a l'indret anomenat Entreforc per 
arribar a la mar formant nombrosos gorgs. 
La superfície que ocupa la conca del 
Torrent de Pareis és de 46,3 km?. Aquesta 
conca recull un volum d'aigua de entre 900 
i 1200 mm anuals. 

Les condicions climatològiques de la 
zona d'estudi es caracteritzen per una 
precipitació molt elevada (955,1 mm anuals) 
i una temperatura mitjana anual d'uns 15°C 
(Guijarro, 1986). El balanç hídric per 
aquestes característiques es correspon a un 
règim humit (fórmula de Thornthwaite). 
Aquest règim és diferent del que es troba a 
la conca de recepció, on hi ha una 
precipitació mitjana anual d'uns 1200 mm i 
una temperatura mitjana anual d'uns 13°C, 
que defineixen un règim hiperhumit. 

Fig. 1. Situació de la desembocadura del Torrent de Pareis. 
Fig. 1. Location of the mouth of Torrent de Pareis. 


Metodologia 


Els mostretjos en varen realitzar el 21 
de març, 30 d'abril i 10 de juny de 1996, 
entre les 9,30 h i les 15,30 h. L'ordre de 
localització de les estacions va des de el 
Gorg de S'Esbaldregat (estació 1), el més 
allunyat de la mar, fins el darrer gorg 
format a la desembocadura del torrent 
(estació 9), el més proper. Les estacions es 
varen ubicar als punts de màxima fondària. 
On la fondària excedia de 3 metres es varen 
establir dues estacions, una en superfície i 
l'altre en el fons (estacions 2 i 7). 

Les mostres d'aigua superficial es 
recolliren amb una ampolla de plàstic d'un 


litre i les de fondària amb una ampolla 
llastrada que s'obria en el fons. Les mostres 
destinades a la valoració de l'oxigen es 
recollien amb flascons Winkler. La 
temperatura i el pH es mesuraren in situ 
amb un termòmetre Crison T-637 i un pH- 
metre Crison 503. La conductivitat era 
determinada al laboratori amb un 
conductimetre Crison 522 i referida a la 
temperatura de 20 °C. L'alcalinitat total 
realitzada sobre mostres no filtrades, clorur 
i oxigen es determinaren seguint els 
mètodes habituals (Wattenberg, Knudsen i 
Winkler respectivament). 

Resultats i discussió 


L'oscil-lació del nivell d'aigua dels 
gorgs fou bastant elevada, variant el volum 
i la morfologia de les basses, que en alguns 
Casos quedaren comunicades degut a les 
elevades precipitacions: 263,6 mm en el 
mes — d'abril (Institut Nacional de 
Meteorologia, 1996). Així, el segon dia de 
mostratge el nivell d'aigua era superior al 
primer, produint-se a més a més entrada 
d'aigua dolça a l'estació 4 (E4) i a la Font 





Salada. L'evolució de les basses es pot 
veure a la Fig. 2. 


a) Temperatura 

Aquest paràmetre, que influeix sobre 
la conductivitat i la concentració d'oxigen 
dissolt dins l'aigua, presenta una clara 
heterogeneitat horitzontal (arribant fins a 
diferències de 7 °C en els mostrejos del 
mes de març) tendent a augmentar a mesura 
que es consideren els gorgs més propers a 
la mar, que són els més exposats a la 
radiació solar (Fig. 3). Això queda 
especialment reflectit a partir de l'estació 3 
on, a més a més, hi ha una entrada d'aigua 
marina en fondària. Entre 
aquesta estació i l'estació 4 es 
dóna un gran augment de la 
temperatura el 10/6/96 (5°C), 
degut al menor volum d'aigua 
de l'estació 4 i la seva major 
exposició al sol. 

Les mostres de fondària 
solen presentar una temperatura 
inferior a les de superfície 
degut a la atenuació de la 
radiació incident per la 
columna d'aigua (estació 2 al 
darrer dia i estació 7 sempre). 
Paral-lelament es dóna un 
augment de la temperatura al 
llarg del temps a totes les 
estacions degut a l'entrada de 
l'estació càlida. Aquesta 
tendència no es dóna per a les 
estacións 8 i 9 del 30/4/96 
degut a l'entrada d'aigua 
continental més freda provinent 
de la Font Salada. 


21/3/96 


10/6/96 


Fig. 2. Ubicació de les estacions 
de mostratge i evolució de la 
superfície inundada (àrea ratllada). 
Fig. 2. Location of the sampling 
stations and evolution of. the 
flooded area (stripped area). 

Conductivitat - Clorur 


Alcalinitat - Clorur 


Yy = 408,35x + 1468,8 
R? =0,7756 


Y = 03011x + 9,2939 
R? = 0,0012. 








Fig. 3. Relació entre: a) conductivitat i clorur, b) alcalinitat i clorur, c) pH i alcalinitat, d) alcalinitat 


i oxigen. 


Fig 3. Relationships between: a) conductivity and chloride , b) alkalinity and chloride, c) pH and 


alkalinity, d) alcalinity and oxygen. 


b) Conductivitat 

La conductivitat de les aigües 
epicontinentals, a partir de la qual es pot 
avaluar la seva càrrega salina total, ve 
condicionada per la concentració dels ions 
principals, que són calci, magnesi, sodi, 
potassi, carbonat, sulfat i clorur. 

Els valors obtinguts mostren gran 
variació, amb una marcada diferència entre 
les dues primeres estacions i les restants. 
Les dues primeres presenten una 
conductivitat mitjana de 0,45 mS/cm (Taula 
1) que es correspon amb aigües dolces 
dures (Margalef, 1983), mentre que les 
restants, que reben la influència de l'aigua 
marina, amb 16 mS/cm, es defineixen com 
aigües salobroses. 

Aquest paràmetre manté una relació 
directa molt elevada amb la concentració de 
clorur (Fig. 4a), posant de manifest la gran 
influència de l'aigua marina. D'aquesta 
generalització cal excloure les mostres de 
les dues primeres estacions, que 


corresponen a aigua epicontiental sense cap 
relació amb laigua salada, presentant 
concentracions de clorur sensiblement 
inferiors a la resta d'estacions i on la 
conductivitat ve totalment condicionada pels 
carbonats i bicarbonats. Pel mateix motiu 
també s'aprecia una relació inversa entre 
l'alcalinitat i la conductivitat. 

Les entrades puntuals d'aigua marina 
a les estacions 3 i 7f (la conductivitat de 
l'estació 7f el 10/6/96 és pràcticament igual 
a la de l'aigua de la mar: 44 mS/cm) 
expliquen l'important augment de la 
conductivitat en aquests punts, a la vegada 
que torna disminuir a les estacions 8 i 9 
degut a l'efece de dilució per l'entrada 
d'aigua epicontinental des de la Font Salada 
i des dels gorgs anteriors, mantenint-se 
aillada l'estació 7. És de destacar la gran 
diferència entre l'estació 7 i l'estació 7f del 
10/6/96, on és possible la formació d'una 
quimioclina (zona de fort gradient en la 
concentració). Les elevades precipitacions 

Taula 1. Valors màxims, mínims, mitjanes i desviacions estàndard de cada un dels paràmetres 
estudiats per cada grup d'estacions. 

Table 1. Maximum, minimum, mean values and standard deviation of the studied parameters for each 
group of stations. 


n Mínim Màxim Mitjana DS 

El-E9: 

Temp.(PC) 33 12 25 18,25 3,58 
pH 33 7,38 9,11 7,99 0,41 
Cond. 20 °C (mS/cm) 33 0,34 44 11,75 11,6 
Clorur (meq/I) 33 2,13 500,67 133,12 134,03 
Alc; total (meq/I) 33 2,5 3,86 3,27 0,29 
Oxigen (mg/l) 33 6,82 20,58 10,28 2,48 
% sat. oxigen 33 74,95 250,97 111,24 32,55 
El-E2f: 

Temp. (PC) 9 12 21 16,17 3,67 
pH 9 7,38 7,8 7,61 0,17 
Cond. 20 °C (mS/cm) 9 0,39 0,58 0,45 0,063 
Clorur (meq/1) 9 2,13 4 2,78 0,59 
Alc. total (mq/1) 9 3,3 3,86 3,54 0,16 
Oxigen (mg/l) 9 7,05 11,01 9,54 1,31 
% Sat. oxigen 9 76,63 104,12 94,79 9,23 

Fig. 4. Evolució temporal i espacial dels paràmetres: temperatura (°C), pH, conductivitat (mS/cm), 
clorur (meg/l), alcalinitat total (meq/1) i oxigen (mg/l). 

Fig. 4. Temporal and spatial evolution of temperature (°C), pH, conductivity (mS/cm), chloride (meq/ 
l), total alkalinity (meq/l) and oxygen (mg/l). 

abans del segon dia de mostreig expliquen 
la disminució de la conductivitat el 30/4/96 
per totes les estacions (amb una entrada 
d'aigua dolça des d'una font a l'estació 4) 
excepte per les dues primeres, on la 
conductivitat, condicionada pels bicarbonats, 
augmenta probablement pels aports de la 
pluja i els rentat del substrat calcari. Aquest 
darrer efecte també queda de manifest en 
l'augment de l'alcalinitat. Degut al rentat 
dels clorurs, en el darrer dia de mostreig la 
conductivitat de les estacions 3, 4, 5 i 6 és 
menor que la del 21/3/96 tot i que els 
gorgs presentaven un volum d'aigua molt 
inferior i era d'esperar una concen-tració 
salina superior. 


c) Clorur 

La seva dinàmica està forçament 
lligada a la de la conductivitat, a la qual 
condiciona d'una manera molt forta. Els 
valors més baixos es troben a les dues 
primeres estacions, a partir de les quals 
augmenten considerablement en fer-se més 
forta la influència marina. Donat que en 
aquestes darreres estacions el contingut en 
carbonats és menor, el clorur manté una 
relació inversa amb l'alcalinitat (Fig. 4b). 

Aquests valors, a l'igual que els de la 
conductivitat, indiquen aigües dolces pels 
gorgs més allunyats de la mar (0,01 g/l) i 
aigúes salobroses mesohalines amb un 
contingut mitjà de sals (6,45 g/l) pels gorgs 
més pròxims (Margalef, 1983). 


d) Alcalinitat i pH 

Aquests dos paràmetres s'han de 
considerar d'una manera conjunta donada la 
seva estreta relació. Les seves dinàmiques 
es condicionen mútuament, però amb una 
relació que depèn de la reserva alcalina de 
l'aigua considerada. A més a més depenen 
d'altres factors físico-químics del medi i de 
l'activitat respiratòria i fotosintètica dels 
organismes presents (VVetzel, 1981). 

Les dues primeres estacions mantenen 
sempre una alcalinitat lleugerament superior, 
doncs es tracta d'aigua epicontinental sense 


mescla que conserva una major concentració 
de carbonats i bicarbonats. Això fa que, 
com s'ha dit abans, l'alcalinitat mantingui 
una relació inversa amb la conductivitat i, 
per tant, també amb el clorur. Lògicament 
les mesures més baixes es donaren a 7f, on 
s'assoliren valors pràcticament iguals als de 
l'aigua marina (2,8 meq/i aproximada-ment). 
En general, el pH augmenta cap a les 
estacions més properes a la mar, apropant- 
se als seus valors. És de destacar l'elevat 
pH de l'estació 4 el 10/6/96 (9,11 meq/l), 
ocasionat per l'elevada activitat fotosin- 
tètica, que també fa que en aquesta estació 
es trobi la major concentració d'o-xigen 
dissolt. L'elevada reserva alcalina del medi 
provoca que l'alcalinitat en aquest punt es 
mantingui elevada a pesar de la gran 
activitat fotosintetitzadora dels orga-nismes 
presents. 

La relació inversa que presenten 
l'alcalinitat i el pH (Fig. 4c) també s'expli- 
ca per l'elevada reserva alcalina existent i 
per l'activitat fotosintètica dels vegetals, els 
quals quan extreuen CO, fan disminuir la 
concentració de protons del medi (elevant el 
pH) a la vegada que consumeixen els car- 
bonats i els bicarbonats fent baixar l'alcali- 
nitat (Mas i Moyà, 1992). Aquesta hipòtesi 
es reforça amb la relació directa, encara que 
no significativa, entre l'alcalinitat i la 
concentració d'oxigen. 


e) Oxigen 

Com els altres gasos la seva solubi- 
litat està condicionada per la temperatura i 
la salinitat de l'aigua. Així, el contingut 
d'oxigen en el medi disminueix a mesura 
que la temperatura i salinitat augmenten. 
L'activitat biòtica (fotosintesi i respiració) 
és un altre factor que modifica la seva con- 
centració dins l'aigua, ja que l'extreu o l'a- 
porta depenent de cada comunitat i 
circumstància. 

En aquest cas oxigen i temperatura es 
relacionen d'una manera directa en el 
primer i tercer dia de mostreig, proba- 
blement degut a l'activitat fotosintètica dels 


128 Boll. Soc. Hist. Nat. Balears, 43 (2000) 


vegetals que aporten oxigen a l'aigua 
independentment de la solubilitat que 
implicaria la temperatura existent. En el 
segon dia, havent-se produit un rentat dels 
gorgs i una eliminació d'abundant massa 
vegetal, sí que mantenen una relació directa, 
no condicionada per l'activitat biòtica. Cal 
destacar l'elevada -concentració d'oxigen 
mesurada a l'estació 4 el 10/6/96 (20,58 
mg/l), degut a l'acció del gran nombre 
d'organismes vegetals. Aquest elevat valor 
i donat que la temperatura de l'aigua 
d'aquest dia era molt alta (25 PC), la 
saturació d'oxigen va ser del 25194 
(sobresaturació). 

Més dificil d'explicar és la relació 
directe que existeix entre alcalinitat i 
oxigen, encara que no és significativa (Fig. 
4d). Aquest fet pot estar relacionat amb la 
naturalesa carbonatada de la zona d'estudi 
que aporta contínuament carbonats al medi 
fent que es mantingui el nivell d'alcalinitat, 
encara que per l'acció dels organismes 
fotosintètics sembla que aquesta hauria de 
ser menor. 


f) Organismes 

Els resultats mostren una distribució 
diferenciada dels vegetals que s'adapta a les 
distintes característiques de cada estació. 
Així, a les estacions 1 i 2 (aigua epicon- 
tinental sense influència marina) s'hi troben 
predominantment: Chara sp. adaptada a una 
alcalinitat d'uns 6 meq/l, un pH entre 7 i 
8,5 i una concentració de clorur de fins 125 
megq/l (Martínez et al., 1995), Fontinalis sp. 
i Potamogeton sp., freqüents a ambients 
amb alcalinitat de 5,5 meq/l, pH de 7,5 i 
concentracions de clorur de fins 80 meq/l. 

A les estacions 3-5 es troben espècies 
indicadores d'aigúes salobroses (halòfiles) 
com són: Enteromorpha sp., Chaetomorpha 
sp. i Cladophora sp. 

A la resta de estacions, situades 
també a aigües salobroses, es troben les 
darreres espècies esmentades a més de la 
presència de Ruppia sp. caracteristica 
d'aigúes amb alcalinitats d'uns 3,7 meq/l, 


pH de entre 7,6 i 8, conductivitats menors 
a 40 mS/cm i concentració de clorur d'uns 
400 meq/l. 


Conclusions 


Els gorgs de la zona estudiada es 
poden diferenciar en dos grups que 
presenten dinàmiques clarament distintes. 
Les dues primeres estacions es corresponen 
amb gorgs d'aigua epicontinental on la 
conductivitat està principalment condicio- 
nada per l'alcalinitat, la qual suposa 
pràcticament el 100 % del residu salí. Per 
altra banda, la resta d'estacions estan 
ubicades a gorgs que presenten un elevat 
contingut de clorur, ja sigui per la 
influència de la proximitat a la mar o bé 
per la pròpia infiltració d'aigua marina, 
especialment evident a les estacions 4 i 7f. 
En aquestes estacions és l'ió clorur el que 
més condiciona la conductivitat, essent 
l'alcalinitat lleugerament inferior que a les 
dues primeres estacions. Es possible que 
l'estació 7 presenti fenòmens de meromixis 
ectogènica quan el volum és major, sempre 
i quan la fondària permeti l'existència d'un 
estrat d'aigua inferior en el que no arriba la 
mescla vertical. El pH augmenta a mesura 
que els gorgs es troben més propers a la 
mar, donat l'elevat pH de l'aigua marina 
que influeix a les darreres estacions. 

Tots els gorgs es troben sotmesos a 
grans variacions del volum d'aigua degut a 
la fluctuació de les precipitacions, tret comú 
en el clima mediterrani, i a l'efecte de 
l'evaporació que els eixuga progressivament 
a mesura que s'apropa l'estació seca. És per 
això que tots els paràmetres físico-químics 
presenten una variació temporal indepen- 
dentment de la ubicació de les estacions. 
D'aquesta manera els gorgs, un cop han 
reduit el seu volum d'aigua evolucionen 
amb independència uns dels altres, podent- 
se trobar valors molt diferents entre gorgs 
relativament propers. Les majors desviacions 
de les dades obtingudes que presenta el 

segon grup d'estacions (Taula 1) indiquen 
un major grau de fluctuació, posant de 
manifest que la seva dinàmica es troba molt 
lligada a les irregulars entrades d'aigua 
marina. 

Per altra banda, la diferent distribució 
d'algues i macròfits també posa en 
evidència les distintes dinàmiques que es 
donen a cada grup de gorgs, on es 
presenten organismes adaptats a les 
condicions concretes de cada grup de gorgs. 
Així, Potamogeton sp., que té preferència 
per alcalinitats elevades, només apareix 
d'una manera significativa en el primer 
grup, on també es troben Fontinalis sp. i 
Chara sp. En el segon grup es troben 
vegetals halòfils com Enteromorpha sp., 
Cladophora sp. i Chaetomorpha sp. A les 
estacions 6-9 apareix Ruppia sp., gènere 
adaptat a aigües salobroses i relativament 
calmades. Un tret prou significatiu de la 
naturalesa halòfila dels darrers gorgs és la 
presència a l'estació 6 de nombrosos 
exemplars del mol-lusc marí Mytilus edulis 
galloprovincialis. 

